A KELER is csatlakozott az európai elszámolási-rendszerhez
Mostantól a KELER Zrt. is az egységes európai értékpapír-elszámolási rendszer (a Target2-Securities - T2S) résztvevője. A csatlakozásra a nemzetközi projekt negyedik csatlakozási hullámának tagjaként került sor, a február 3-5. közötti átállási feladatok sikeres végrehajtását követően. A T2S célja, hogy az európai elszámolási rendszerek egységesítésével biztonságosabbá és gazdaságosabbá tegye az értékpapír-tranzakciók lebonyolítását - olvasható a KELER közleményében.
Az Európai Központi Bank (EKB) azért hozta létre a T2S platformot, hogy harmonizálja az európai elszámolási rendszereket, valamint egységesítse és ezáltal hatékonyabbá és biztonságosabbá tegye az értékpapír-tranzakciók lebonyolítását.
A rendszer - a több éves előkészületeket követően - 2015 júniusban kezdte meg működését, amelyhez Európa értéktárai és jegybankjai 5 hullámban csatlakoznak, így fokozatosan kerülhet a rendszerbe az éves szinten 300.000 milliárd EUR-t is meghaladó értékű tranzakció. Az EKB-s központi infrastruktúra lényege, hogy a résztvevő értékpapírpiacok értékpapírjait koncentráltan tegye elérhetővé, így még a komplex, hosszú elszámolási láncokon keresztül lebonyolított, határon átnyúló ügyletek elszámolása is valós időben, jegybankpénzben (egyelőre kizárólag euróban) történhet. Ez az elszámolás legbiztonságosabb formája, a volumen-koncentrációtól pedig hosszabb távon az elszámolási költségek csökkenése várható.
Az elmúlt 5 évben a KELER, valamint a hazai és nemzetközi értékpapírpiac szereplői intenzív, szisztematikus közös munkával készültek a csatlakozásra. A projekt negyedik, a volumeneket tekintve legnagyobb migrációs hullámának tagjaként a magyar központi értéktár a február 3-5. közötti migrációs folyamat lezárásával a német, osztrák, szlovák, szlovén és luxemburgi értéktárakkal együtt az európai értékpapír-elszámolási rendszer résztvevőjévé vált. A T2S-hez való csatlakozás eredményeként az EUR-ban kötött értékpapír tranzakciók elszámolását a KELER már a frankfurti platformon keresztül biztosítja.
keler elszámolás, értékpapír, Vallalatok, információs technológia,